KIRJALLINEN KYSYMYS E-3646/00

esittäjä(t): Mihail Papayannakis (GUE/NGL) komissiolle

(23. marraskuuta 2000)

Aihe: Lefkadan biologinen puhdistusasema

Lefkadassa on toiminnassa herkällä biotooppialueella sijaitseva biologinen puhdistusasema. Aseman jätevedet päätyvät Diavlosin alueelle, mikä aiheuttaa saaren koillisosan yhteisöjen asukkaille välitöntä haittaa ja saastuttaa Koillis-Lefkadan meriympäristöä peruuttamattomasti jo viidettä vuotta peräkkäin.

Mainittakoon, että Lefkadan kaupungin viemäröintiä koskeneissa alkuperäisissä tutkimuksissa määritettiin jätevesien päätymispaikaksi Joonianmeri. Alueen virallisten tahojen tiedostettua ongelman Kreikan ympäristön ja aluesuunnittelun sekä yleisten töiden ministeriö ja sisäministeriö tekivät 19. joulukuuta 1995

yhteispäätöksen biologisen puhdistusaseman jätevesien päätymispaikan siirtämisestä Joonianmereen siten, että hankkeen oli määrä valmistua 21. joulukuuta 1998 mennessä. Tähän mennessä mitään ei ole kuitenkaan tehty, minkä seurauksena on rikottu veden laatua koskevaa yhteisön säännöstöä. Kun otetaan huomioon, että Lefkadan biologinen puhdistusasema on rakennettu yhteisön varoin, aikooko komissio puuttua asiaan korjatakseen tämän ongelman?

Margot Wallströmin komission puolesta antama vastaus

(31. tammikuuta 2001)

Kreikan viranomaiset nimesivät 2. elokuuta 1999 tehdyllä ministeriön päätöksellä Lefkadan salmen yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY(1) mukaiseksi haavoittumiselle alttiiksi alueeksi. Tästä syystä Lefkadan taajamalla, joka laskee jätevetensä tähän salmeen, olisi direktiivin säännösten mukaan pitänyt olla tehokas jätevesien keräys- ja käsittelyjärjestelmä 31. joulukuuta 1998 mennessä. Tähän tehokkaaseen käsittelyyn on sisällyttävä biologinen käsittely sekä jälkikäsittely, jolla vähennetään jätevesien typpi- ja fosforipitoisuuksia.

Komissio alkoi vuonna 1999 tarkastaa kaikkien sellaisten taajamien tilannetta, jotka päästävät jätevetensä direktiivissä tarkoitetuille haavoittumiselle alttiille alueille. Komissio julkaisee näistä tarkastuksista kootun raportin vuoden 2001 alussa. Kreikan vuosina 1999 ja 2000 toimittamien tietojen perusteella lähes yksikään niistä Kreikan 40 taajamasta, jotka laskevat jätevetensä haavoittumiselle alttiille alueille ja joilla olisi pitänyt olla asianmukaiset keräys- ja käsittelyjärjestelmät 31. joulukuuta 1998 mennessä, ei ollut noudattanut direktiivin vaatimuksia tuohon ajankohtaan mennessä. Vuonna 1999 Lefkadan jätevesien käsittelylaitoksen kapasiteetti oli edelleen riittämätön, ja viranomaisten mukaan riittävän kapasiteetin saavuttaminen vaatii huomattavia töitä. Nämä tiedot ovat yhtäpitäviä parlamentin jäsenen antamien tietojen kanssa. Yhteisön rahoituksella tehdyt työt olivat siis välttämättömiä, mutta direktiivin vaatimusten noudattaminen edellyttää vielä lisäinvestointeja.

Edellä mainitun perusteella komission on tarkoitus aloittaa Kreikkaa vastaan rikkomismenettely, joka koskee kaikkia taajamia, jotka eivät ole direktiivin vaatimusten mukaisia (näiden joukossa on myös Lefkada). Komissio aikoo pyytää Kreikkaa toteuttamaan tarvittavat toimenpiteet, jotta jätevesien keräys- ja käsittelyjärjestelmät olisivat vaatimusten mukaisia.

Asiasta vastaavat viranomaiset eivät ole esittäneet komissiolle uusia pyyntöjä yhteisrahoituksen antamiseksi tätä jätevesien käsittelylaitosta koskeville töille. Jos tällainen pyyntö esitetään, se käsitellään kansallisessa ja yhteisön lainsäädännössä säädettyjen hankkeiden arviointi- ja valintamenettelyjen mukaisesti.

(1) EYVL L 135, 30.5.1991.